b'\n_START_ARTICLE_\nV\xc3\xa4in\xc3\xb6 H. Broman\n_START_PARAGRAPH_\nV\xc3\xa4in\xc3\xb6 Harry Broman (s. 29. joulukuuta\xc2\xa01932 Helsinki) on joensuulainen yritt\xc3\xa4j\xc3\xa4 ja kauppaneuvos. Nuoruusvuosinaan h\xc3\xa4n oli tunnettu olympiatason haulikkoampuja ja SM-tason golfinpelaaja._NEWLINE_V\xc3\xa4in\xc3\xb6 H. Broman on harjoittanut autojen varaosakauppaa vuodesta 1965 l\xc3\xa4htien. Alkuaikoina Bromanin varaosaliikkeen\xc3\xa4 oli Pielisensuun Auto Oy, mutta 1990-luvulla nimi muutettiin Varaosamaailmaksi, kun samanniminen varaosaliikeketju perustettiin samaan aikaan. H\xc3\xa4net valittiin vuonna 1993 Pohjois-Karjalan vuoden yritt\xc3\xa4j\xc3\xa4ksi. Maaliskuussa 2007 Broman Group osti itse\xc3\xa4\xc3\xa4n 2,5 kertaa suuremman turkulaisen Motonetin. V\xc3\xa4in\xc3\xb6 H. Broman toimii Broman Group Oy:n hallituksen puheenjohtajana. Poika Harri Broman toimii konsernin ja Varaosamaailman toimitusjohtajana. Toinen poika Eero Broman puolestaan toimii Motonetin toimitusjohtajana ja konsernin varatoimitusjohtajana. V\xc3\xa4in\xc3\xb6 H. Bromanin puoliso kuulu Reenp\xc3\xa4\xc3\xa4-sukuun. \xc3\x84itins\xc3\xa4 puolelta Broman on Cederbergin sukua._NEWLINE_V\xc3\xa4in\xc3\xb6 H. Broman on ollut urheiluampuja ja golfaaja. H\xc3\xa4n oli mukana Rooman olympialaisissa 1960 ja seuraavan vuoden MM-kilpailuissa karsiutuen molemmissa loppukilpailusta. SM-kultaa h\xc3\xa4n saavutti olympiahaulikossa henkil\xc3\xb6kohtaisessa ja joukkueessa vuonna 1960. Golfissa h\xc3\xa4n saavutti SM-hopeaa 1959 ja 1960._NEWLINE_Joensuulaisena V\xc3\xa4in\xc3\xb6 H. Broman on ollut aktiivi karjalaisen kulttuurin tukija toimien Karjalaisen Kulttuurin Edist\xc3\xa4miss\xc3\xa4\xc3\xa4ti\xc3\xb6n hallituksessa vuodesta 1994. Lis\xc3\xa4ksi on toiminut Saksan kunniakonsulina Pohjois-Karjalassa 1996\xe2\x80\x932003.'